google/wiki40b huggingface dataset:
פטריק רות'פס

קריירה

פטריק רות'פס נולד במדיסון וויסקונסין וקיבל תואר ראשון באנגלית מאוניברסיטת וויסקונסין-סטיבנס פויינט ב-1999. במהלך לימודיו הוא כתב לעיתון האוניברסיטה, הפויינטר, והפיק פרודיה שהופצה במספר רב של עותקים על "וירוס הזמנים הטובים". רות'פס קיבל תואר M.A באוניברסיטת וושינגטון וחזר ללמד בסטיבנס פויינט. ב-2002, הוא זכה בתחרות "כותבי העתיד" עם סיפור קצר בשם "הדרך ללווישר", אשר הוא הוציא מספרו שאז עוד לא פורסם, פחדיו של האדם החכם. ב-2006 רות'פס מכר את הרומן הראשון שלו שם הרוח להוצאת DAW Books, שהוציאה אותו ב-2007.
באוגוסט 2012, רות'פס החל להפיק פודקסט חודשי בשם "לוח סיפור לפנטזיה", בו הוא אירח סופרים מוכרים כגון טרי ברוקס וברנדון סנדרסון. הפודקסט רץ במשך 8 תוכניות בלבד.
ב-2014, הוא חבר לג'יימס ארנסט כדי ליצור משחק אסטרטגיה בשם "טאק" שמבוסס על משחק שרות'פוס הציג בספרו השני פחדיו של האדם החכם.

חיים אישיים

רות'פס גר עם חברתו, שרה, ושני ילדיהם.
סאאב 900

גרסאות

900 NG
 1994
2300 סמ"ק אוטומט/ידני 150 כ"ס
2500 סמ"ק V6 אוטומט/ידני 170 כ"ס (לא שווק בארץ)
1995
2300 סמ"ק קבריולט אוטומט/ידני 150 כ"ס
2000 סמ"ק אוטומט/ידני 131 כ"ס (בארץ שווק אך ורק כאוטומט בגירסת הLE ששווקה בשתי מדינות בלבד - ישראל ובריטניה)
2500 סמ"ק V6 אוטומט/ידני 170 כ"ס (לא שווק בארץ)
1996
2000 סמ"ק אוטומט/ידני 131 כ"ס (בארץ שווק אך ורק כאוטומט בגירסת הLE ששווקה בשתי מדינות בלבד - ישראל ובריטניה)
2000 סמ"ק טורבו אוטומט/ידני קבריולט (שווק בארץ בגרסה האוטומטית)
1997
2000 סמ"ק אוטומט/ידני 131 כ"ס (בארץ שווק אך רק כאוטומט בגירסת הLE ששווקה בשתי מדינות בלבד - ישראל ובריטניה)
2000 סמ"ק טורבו סנסוניק/אוטומט/ידני 185 כ"ס (שווק בארץ כסנסוניק)
2000 סמ"ק טורבו קבריולט 185 כ"ס
1998
2000 סמ"ק טורבו סנסוניק/אוטומט/ידני 185 כ"ס (לא שווק בארץ בשנתון זה)
2000 סמ"ק טורבו אוטומט/ידני קבריולט 185 כ"ס (שווק בארץ כאוטומט)
מטר מטאורים

ניתן לראות מטאורים באקראי כמעט בכל לילה, מאזור חשוך מספיק ומרוחק ממקורות אור חזקים כמו מהערים. 
אך במועדים מסוימים בשנה צפויים להיראות מטאורים רבים במיוחד. 
תופעה זו מכונה מטר מטאורים.
מטרי מטאורים נגרמים על ידי מטאורואידים שנפלטו משביט. בכל פעם ששביט חולף בסמוך לשמש, הוא מותיר מאחוריו שובל של רסיסים, בדרך כלל קטנים מאוד (כגרגרי חול), הנושרים מ"זנב" השביט משום שהשפעתה של רוח השמש על חלקים קטנים אלה חזקה יותר מאשר כח המשיכה של השביט עצמו. אם מסלולו של השביט חוצה את מסלול כדור הארץ, כדור הארץ ישוב ויחלוף דרך ענן השרידים הזה באותה נקודה במסלולו בכל הקפה שלו סביב השמש - כלומר, באותם תאריכים בשנה. במועד זה ייראו מכדור הארץ מטאורים רבים יחסית.
הקצב הנצפה של פגיעת המטאורים גדול יותר בחציו השני של הלילה, היות שבזמן זה כיוון הצפייה הוא כלפי כיוון התנועה של כדור הארץ סביב השמש, שהוא הצד שנתקל ביותר מטאורים.
במהלך מטר מטאורים, נראה כאילו כל המטאורים מגיעים מאותה נקודה ברקיע.
נקודה זו מכונה נקודת ההקרנה (radiant) של המטר, אך למעשה המטאורים נעים כולם בקווים מקבילים לעבר כדור הארץ, ונקודת ההקרנה היא תוצאה של פרספקטיבה, בדומה לפסי רכבת ישרים ה"נפגשים" באופק לעיני צופה העומד עליהם.
מטרי המטאורים השונים מכונים על שם קבוצת הכוכבים בה נמצאת נקודת ההקרנה המדומה שלהם. 
כך, למשל, הפרסאידים של חודש אוגוסט מגיעים לכאורה מהקבוצה פרסאוס, ואילו הלאונידים מגיעים מקבוצת אריה.
רכבת הזהב הנאצית

רכבת הזהב הנאצית הייתה, על פי המסופר, רכבת משוריינת גרמנית שנקברה בשלזיה התחתית ליד העיר ולבז'יך בינואר 1945 לקראת סוף מלחמת העולם השנייה. כיום שייך האזור לפולין.
הרכבת הכילה זהב, יצירות אמנות, כלי נשק וחפצי ערך אחרים. על פי האגדה מקומית, הרכבת יצאה מורוצלב עמוסה בזהב ואוצרות אחרים. נכנסה למנהרה מתחת להרי הינשוף שהייתה חלק מהפרויקט הנאצי הסודי רייז ליד ולבז'יך ונקברה שם עם תכולה של 300 טונות של זהב, תכשיטים, כלי נשק, ויצירות אמנות.
בעידן הקומוניסטי של פולין, ערך הצבא הפולני חיפושים נרחבים אחר הרכבת אך ללא תוצאות.

גילוי אפשרי ב-2015

באוגוסט 2015 פנו שני אנשים, פולני וגרמני, באמצעות עורך דין לרשויות הפולניות בטענה כי מצאו את הרכבת והם דורשים 10% מהרכוש כתמורה לגילוי מיקומה המדויק, לאחר זמן קצר, הודיע סגן שר התרבות הפולני כי בדיקת מכ"ם חודר קרקע אישרה בהסתברות של 99 אחוזים שרכבת של 100 מטר אורך נמצאה בתוך מנהרה בהרים. אולם בתחילת ספטמבר אמר נגיד הבנק של פולין כי "הדיווח על רכבת הזהב הנאצית הוא מתיחה, לא יותר".
לוטם (צמח)

משמעות השם העברי

השם לוטם או בצורתו הקצרה "לט", נזכר בספר בראשית, ברשימת הבשמים הנישאים על ידי שיירת הישמעאלים שקונה את יוסף מאחיו (בראשית פרק ל"ז, פס' 25). צלילו של שם זה דומה לשם היווני של השרף המופק ממינים שונים של לוטם, "לאדאנום", ורומז על מקור פרסי עתיק משותף.

תיאור

הלוטם הוא שיח נמוך בגובה 40–60 ס"מ. פרח הלוטם חי יום אחד בלבד ואז נושרים עלי הכותרת, אך מספר הפרחים בכל צמח גדול והפרחים נפתחים בזה אחר זה, כך שהפריחה נפרשת על-פני מספר חודשים. פרחי הלוטם עשירים באבקה ואינם מייצרים צוף. הם מבוקרים על ידי חרקים רבים, ביניהם דבורי דבש.
עלי הלוטם מכוסים בשרף ריחני, לאדאנום, המשמש כמרכיב בתעשיית הבשמים.
הלוטם משמש גם כצמח מרפא.

אזורי גידול ותפוצה

הלוטם גדל בעיקר על קרקע רנדזינה - קירטון (קרקעות גיר רך) וחוואר (קרקעות גיר עשירות חרסית). 
הזרעים של הלוטם יכולים לשרוד במשך עשרות שנים במצב של תרדמת. כאשר פורצת שריפה, מוסר עיכוב הנביטה והזרעים נובטים בהמוניהם. במקומות בהם פרצה שריפה בחורש ים תיכוני, ניתן לראות צמיחה מאסיבית של שיחי לוטם בשנים שלאחר השריפה, ולעיתים קרובות נוצרת גריגה הנשלטת על ידי שיחי לוטם. עם התקדמות הטור הסוקצסיוני והיסגרות החורש, שיחי הלוטם מפנים את מקומם בהדרגה לטובת עצים שונים כמו אורן ירושלים. הזרעים של הלוטם יישארו בתרדמת בתוך בנק הזרעים שבקרקע החורש, עד שתפרוץ שוב שריפה והם שוב ינבטו בהמוניהם. 
הסוג לוטם מונה 18 מינים הנפוצים באגן הים התיכון, באזור ההררי של לוב ובאיים הקנריים. מגוון המינים הגדול ביתר מצוי בספרד.

בישראל

בישראל הלוטם הוא מרכיב חשוב ביותר של הבתות והגריגות הים תיכוניות מהחרמון ועד הר חברון. הוא נעדר מהגולן בשל הקרקע הבזלתית.
שני מינים של לוטם נפוצים בישראל.

לוטם שעיר

לוטם שעיר (Cistus creticus) הוא בעל עלים ירוקים-אפורים, מחוספסים מעט, עלי כותרת ורודים ומקומטים, הצלקת נישאת על עמוד עלי, ופריו שעיר ומעוגל. הפרח שלו גדול מהפרח של הלוטם המרווני.

לוטם מרווני

לוטם מרווני (Cistus salviifolius) הוא בעל עלים מחוספסים מאוד בצבע ירוק צהבהב, עלי כותרת לבנים וחלקים, הצלקת צמודה לשחלה, פרי קרח ופחוס.
הפריחה היא בחודשים מארס-יוני, כאשר הלוטם המרווני מקדים את הלוטם השעיר. על שורשי הלוטם ניתן לראות לעיתים צמח טפיל, הוא רימונית הלוטם.
ארי ל. גולדברגר

ארי לואי גולדברגר (באנגלית: Ary Louis Goldberger, נולד ב-29 במאי 1949 בברונקס,ניו יורק) הוא רופא פנימי, קרדיולוג, פיזיולוג ומחנך יהודי-אמריקאי, שנודע במחקריו בממשק בין הביורפואה ומדע המערכות המורכבות (הדינמיקה הנון-ליניארית)

ביוגרפיה

ארי לואי גולדברגר סיים תואר ראשון BA במכללת הרווארד ואחר כך תואר שני ברפואה MD באוניברסיטת ייל. בהמשך התמחה ברפואה פנימית ובקרדיולוגיה בבית החולים ייל-ניו הייבן ובהתאמה, באוניברסיטת קליפורניה בסן דייגו. בימינו הוא מכהן כפרופסור לרפואה בבית הספר לרפואה של אוניברסיטת הרוארד. בשנים 2015-2000 לימד כפרופסור במכון ויס להנדסה בהשראה ביולוגית באוניברסיטת הרווארד.
יחד עם ר.ג. מארק מ-MIT, גולדברגר הוא המייסד והחוקר הראשי של המשאב לחקר האותות הפיזיולוגיים המרוכבים, בחסות המכון הלאומי לבריאות של ארצות הברית. המשאב “Big Data” PhysioNet הוא האכסניה הגדולה ביותר למסדי נתונים חופשיים ונגישים ולכלים הממוחשבים עם קוד פתוח המוקדשים לאינפורמטיקה של האותות המרוכבים. בנוסף מכהן גולדברגר כמייסד ומנהל של המכון  על שם מרגרט וה.א. ריי לדינמיקה נון-ליניארית בפיזיולוגיה וברפואה במרכז הרפואי בית ישראל דיקונס בבוסטון.  
ארי גולדברגר ועמיתיו פיתחו את ECG Wave-Maven, המוסד המקיף ביותר ללימוד חינמי להערכה עצמית עצמי בתחום פענוח האלקטרוקרדיוגרם.   
המחקרים של ארי גולדברגר מתמקדים במנגונונים הנון-ליניאריים של התפקוד הנורמטיבי ושל שיבושיהם הפתולוגיים.
במחקר שנמשך מעל עשרים שנה תרמו ארי ל. גולדברגר ועמיתיו ליישום הפרקטלים בפיוזלוגיה וברפואה. הם פרסמו מאמרים חלוציים על הטבע הפרקטלי של האלקטרופיזיולוגיה של הלב ועל מנגנונים פרקטלים במגוון של מערכות פיזיולוגיות אחרות, כמו כן בניתוח הקידוד ואי הקידוד של רצפי נוקלאוטידים DNA   
הם תארו שיבושים בדירוג הפרקטלי במחלות מסכנות חיים כמו אי-ספיקת לב ופיתחו תאוריה על אבדן המורכבות בהזדקנות ובחולי.
גריגורי סוקולוב

חייו

סוקולוב התחיל את לימודי המוזיקה בגיל 5 ובגיל 7 התקבל לבית ספר למוזיקה לילדים מחוננים תחת חסות קונסרבטוריון סנקט פטרבורג. למד אצל ליאה איליניצ'נה זליחמן. ב-1973 סיים את לימודיו בקונסרבטוריון אצל מויסיי יאקובלביץ' חלפין.
הופיע עם רסיטל ראשון בגיל 12 ובגיל 16 זכה בפרס ראשון בתחרות בינלאומית על שם צ'ייקובסקי (1966). מאז מופיע בכל העולם, כ-80 הופעות בשנה, בעיקר באירופה. הוא מעדיף להופיע כסולן אך לפעמים מופיע גם עם תזמורת. נחשב לאחד הפסנתרנים הטובים בעולם.
נגינת סוקולוב מתאפיינת בווירטואוזיות, אינדיבידואליות ואינטרפרטציות מעמיקות.
לעיתים רחוקות מוציא תקליטים, בעיקר מהופעות חיות.
תומאס אנדרווד

ביוגרפיה

אנדרווד נולד בהופקינסוויל שבקנטקי. הוא עבד במערכת העיתון של לקסינגטון ובמספר משרות ממשלתיות ואף בוועדת מרוצי הסוסים הארצית, עד שנבחר אל הקונגרס האמריקאי מטעם מחוז הקונגרס השישי של קנטקי. הוא נבחר מחדש לקונגרס ה-82 של ארצות הברית וכיהן שם מה-3 בינואר 1949, עד להתפטרותו ב-17 במרץ 1951.
אנדרווד מונה ב-19 במרץ 1951 לסנאט של ארצות הברית מטעם המפלגה הדמוקרטית עד ל-3 בינואר 1955, לאחר שהסנאטור וירג'יל צ'פמן הלך לעולמו בעודו מכהן בסנאט. אנדרווד כיהן בסנאט עד 4 בנובמבר 1952. הוא ניסה להתמודד על המועמדות הדמוקרטית לסנאט של ארצות הברית מטעם קנטקי ב-1952, ומשנבחר למועמד התמודד בבחירות הכלליות מול יריבו מן המפלגה הרפובליקנית, ג'ון שרמן קופר, לו הפסיד.
לאחר כהונתו בסנאט ותום חייו הפוליטיים שב אנדרווד למקצוע העריכה בעיתון לקסינגטון הארלד. בעיר זו הלך לעולמו, ונטמן בבית הקברות של לקסינגטון.
ורנר בראון (קצין אס אס)

קרל רודולף ורנר בראון (11 באפריל 1909 - 7 ביוני 1951) היה קצין אס-אס גרמני שסייע בהשמדת יהודי אירופה. עם פלישת גרמניה הנאצית לברית המועצות בשנת 1941, בראון היה מפקדה של איינזצגרופן 11b, שהייתה חלק מאיינזצגרופן D. בראון ארגן ופיקד על רצח המוני של יהודים בקומיסריון הרייך אוקראינה. על חלקו בשואה בראון נשפט במשפטי נירנברג הנוספים, במשפט שנודע בשם משפט האיינזצגרופן. הוא הורשע, נידון למוות והוצא להורג בשנת 1951.

ביוגרפיה

בראון סיים לימודים תיכוניים בשנת 1929 וקיבל דיפלומת "אביטור" גרמנית. לאחר מכן למד לימודי משפטים תאורטיים באוניברסיטת פרידריך שילר בינה, באוניברסיטת בון ובאוניברסיטת מינכן. בשנת 1933 סיים את לימודיו באוניברסיטת ינה עם תואר במשפט אזרחי. ב-1 ביולי 1931, בעודו סטודנט ובגיל 22, נהיה לחבר מספר 581,277 של המפלגה הנאצית.

בשורות הנאצים

בנובמבר 1931 בראון הצטרף לארגון הצבאי למחצה של הנאצים, האס-אה, פלוגות הסער של המפלגה הנאצית. בנובמבר 1934 הצטרף לשורות האס-אס כחבר מספר 107,364 של התנועה. בנוסף לאלה, הצטרף גם לשירות הביטחון הנאצי, האס דה. בשנת 1936 הקצין עוד יותר והצטרף גם לארגון הגסטפו. בשנת 1938 כבר פיקד על חיילי גסטאפו במינסטר. בשנת 1940 נהיה למפקד בכיר בגסטאפו (צ'יף), תחילה בעיר קובלנץ, ולאחר מכן כראש הגסטאפו של ברמרהאפן והחל ממאי 1941 של העיר האלה.

מפקד איינזצגרופה

מאוקטובר 1941 עד תחילת ספטמבר 1942, בראון פיקד על פלוגה מבצעית 11b, שהייתה חלק מאיינזצגרופן D, חטיבה תחת פיקודו של אוטו אולנדורף שנשפט יחד עם בראון כפושע מלחמה. אחיו הצעיר של בראון, פריץ בראון (יליד 1910 - 1973) היה מפקד של פלוגה מקבילה בחטיבה - פלוגה 4b. תחת פיקודו הישיר של בראון, פלוגתו ביצעה פשעי מלחמה ומעשי רצח המוני בסימפרופול, חצי האי קרים, בין ה-11 בדצמבר עד ה-13 בדצמבר 1941 הם טבחו ב-14,300 מיהודי האזור. בספטמבר 1942 בראון חזר להאלה. בשנת 1943 הועלה לדרגת אס-אס אובר-שטורמבאנפיהרר (דרגת אס אס המקבילה לסגן-אלוף בצה"ל). בשנת 1945 נשלח לנורווגיה כמפקד המשטרה החשאית, משטרת הביטחון, וכמפקד האס דה באזור.

משפט והרשעה

לאחר מלחמת העולם השנייה, בראון הועמד למשפט כפושע מלחמה במסגרת משפט האיינזצגרופן בפני בית דין צבאי בנירנברג. הגנתו היחידה של בראון הייתה כי הוא קיבל פקודה בלתי חוקית בעליל, כלומר שהוא רק מילא אחר פקודות הממונים עליו. הגנתו לא התקבלה על ידי שופטי בית הדין:
באוקטובר 1941 הוא מונה לפקד על איינזצגרופה 11b. כמפקד הפלוגה הוא ידע על פקודות הפיהרר וביצע אותן בהצטיינות...בית הדין כבר עסק בטבח חג המולד בעיר סימפרופול. בראון היה המפקד האחראי על הכוחות במבצע. הוא הודה באחריותו למעשי הרצח בשפה חד משמעית
ב-10 באפריל 1948 בראון נידון לגזר דין מוות, הוא הוצא להורג מעט אחרי חצות ב-7 ביוני 1951. ההוצאה להורג בוצעה בכלא לנדסברג שם נתלו פושעי מלחמה נאצים רבים. יחד עימו הוצאו להורג פושעי מלחמה נוספים שנמצאו אשמים במשפט האיינזצגרופן: אוטו אולנדורף, אריך נאומן, פאול בלובל ואוסוולד פוהל.
מישור הזמן

מישור הזמן הוא ניתוח של פונקציות מתמטיות, אותות פיזיקליים או סדרות הזמן של מידע כלכלי או סביבתי ביחס לזמן. במישור הזמן, אות או ערך של פונקציה מיוצג על ידי המספרים ממשיים שלו, במקרה של זמן רציף, או על ידי מופעים נפרדים שונים במקרה של זמן בדיד. אוסצילוסקופ הוא כלי נפוץ המשמש להמחיש אותות מהעולם האמיתי במישור הזמן. 
גרף במישור הזמן מראה כיצד אות משתנה עם הזמן, ואילו גרף במישור התדר מראה כמה מהאות נמצא בתוך כל תדר בטווח תדרים נתון.

מקור המונח

השימוש במונחים הנגדיים, מישור הזמן ומישור התדר התפתח בתחום הנדסת תקשורת בארצות הברית בשנות ה-1940 המאוחרות, כשהם מופיעים יחד ללא הגדרה עד 1950. כאשר ניתוח משתמש בשנייה או כפולה שלה כיחידת מדידה, אז הוא במישור הזמן. כאשר ניתוח משתמש ביחידות מקבילות כגון הרץ, אז הוא במישור התדר.
סרטי שפירא

סרטי שפירא היא חברת הפצת סרטים ישראלית.
החברה הוקמה בשנת 1968 על ידי איש העסקים דוד שפירא והייתה מהראשונות שהתמחו בהפצת סרטי איכות וקולנוע לא-הוליוודי. בין הסרטים שהפיצה בארץ היו כנופיות ניו יורק, טראפיק אמלי, 4  חודשים, 3 שבועות ויומיים וסרטים נוספים. לעיתים אף לקחה חלק בהפקות סרטים מקוריות.
בשנת 1986 פתחה החברה בית קולנוע במתחם דיזנגוף סנטר, שנקרא קולנוע דיזנגוף ושימש כבית הקולנוע הראשי עבור הקרנות סרטי החברה. בכך לקחה חלק במגמה של חברות הפצה והפקה מקומיות להיכנס גם לשוק הקרנת הסרטים. בית הקולנוע פעל ברציפות במשך 25 שנים, אך חווה קשיים כלכליים בשל תפיסתו כבית קולנוע מיושן לעומת קומפלקסי קולנוע חדישים כסינמה סיטי ויס פלאנט. בשנת 2011 החליטה החברה לסגור את בית הקולנוע, ולהתמקד בהפצת סרטיה בבתי קולנוע אחרים. ניתן לצפות בארכיון סרטי החברה בשירות הסטרימינג וואלה! VOD.
החברה מנוהלת על ידי משפחת שפירא מעת הקמתה - עד 2003 היה דוד שפירא מנהלה, ועם פטירתו באותה השנה הפכה דליה שפירא, אשתו, למנהלת החברה.
ג'נטל דוג

העלילה

הסרט מספר על בחור (דוד שאדי) שהכיר בחורה (יעל דואני) בחתונה, הם מגיעים לדירתה שתויים וכשהיא הולכת להחליף בגדים, הכלב שלה ניגש אליו, מתחיל לדבר איתו ואומר לו שהוא בקשר קרוב עם הבחורה ומוטב שיעזוב את הדירה.

הרעיון לסרט והמסר

שאדי קיבל את הרעיון לסרט מכך שהגיע אל בחורה הבייתה והרגיש שהכלב שלה תופש את המקום של הגבר בבית. הוא שב לביתו, כתב את הסיפור, העלה אותו לאינטרנט וזכה לתגובות אוהדות.
זוהי קומדיה על התפוררות החברה המערבית בשם החופש. היא עוסקת בתופעה הקיימת במטרופולין, בה אנשים חווים בדידות וניכור ומוצאים נחמה בחיות המחמד שמקבלות אותם ללא תנאי, זאת במקום להיכנס למערכות יחסים זוגיות, שדורשות מהם פשרה.

ההפקה

הצילומים נערכו בדירתו של שאדי, במהלך סופשבוע אחד של יומיים אינטנסיביים: ביום הראשון צילמו במשך 16 שעות וביום השני צילמו במשך 12 שעות. חצי מהצוות עבד בהתנדבות.
דדי כתב את התסריט, הפיק את הסרט, ביים אותו ודיבב את קולו של הכלב. מכיוון שאיש לא רצה להפיץ את הסרט, שאדי הפיץ את הסרט בכוחות עצמו. הסרט נעשה בתמיכת קרן מקור.
מלחין הפסקול הוא אורן ברזילי (המייסד והמלחין של להקת "מופע הארנבות של ד"ר קספר"), עוזר הבמאי הוא הבמאי ינאי גוז (במאי סרטי הקולנוע "יותר איטי מלב" ו"אלנבי רומאנס") והמפיק בפועל הוא דביר אקרמן, שהיה מפיק בהוליווד. התאורן הוא אורי ליפשין. הצלם הוא אייל רפאלוב והעורך הוא שחר בן חור.
מעצבת התפאורה היא אדל ירושלמי, אחותו של שאדי, שהיא ציירת.
בטעות רשם שאדי את הסרט דרך אתר אמריקני לפסטיבל בטהרן, איראן. הוא הופתע לראות שקיבל מייל ממנהל הפסטיבל ששלח לו למלא טופס בקשת ויזה וביקש צילום של הדרכון והוא חתם ב "For sure peace and love will come to all humankind. kind regards and shalom", בליווי סמיילי. אחר-כך המשטר האיראני התערב והסיר את הסרט מרשימת המשתתפים בפסטיבל. ההזמנה מאיראן חוללה הד תקשורתי ברחבי תבל ונערך על כל דיון בעמוד הפייסבוק של רשת BBC בפרסית.

פסטיבלים

הסרט השתתף בפסטיבלים רבים, בהם פסטיבל הסרטים הבינלאומי חיפה. בפסטיבל הסרטים הקצרים הבינלאומי בניו זילנד, בפסטיבל סרטי הקומדיה הבינלאומי בקלן, גרמניה, פסטיבל מונפלייה בצרפת, פסטיבל skepto הבינלאומי לסרטים קצרים בקלגירי איטליה. הפסטיבלים היהודים בארצות הברית ובקנדה: Greater Phoenix Jewish film festival בפיניקס,
Atlanta Jewish film festival באטלנטה,
East Bay Jewish film festival בסן פרנסיסקו,
Montreal Israel film fesival במונטריאול, קנדה.
ISFF Detmold Germany בגרמניה.
מאיה גולד

ביוגרפיה

בין השנים 1998–2002 למדה גולד לימודי תואר ראשון B.F.A בבצלאל. בשנת 2001 למדה בלונדון ב-Slade School of Fine Art, U.C.L. בשנת 2005 סיימה את לימודי MFA בבצלאל. מאז סיימה את לימודיה לימודי תואר ראשון ושני בבצלאל וב- Slade school ,London, פועלת גולד בתחום הציור. תוך כדי בחינה מעמיקה של המדיום, שימוש בטכניקת ציור מסורתית והפעלת אסטרטגיות ציור קלאסיות כגון פרספקטיבה ונקודת מבט, היא הצליחה לנסח שפה אמנותית אישית ומקורית. ציוריה, הנראים על פניהם כציורים ריאליסטיים לחלוטין, מתאפיינים לעיתים קרובות בממד סוריאליסטי חבוי, המתגלה לאחר התבוננות ממושכת בעבודות ומערער את אחיזתו של הצופה בדימוי המוכר, הראשוני. ממד זה הוא הנושא, הלכה למעשה, את הפן התוכני הנוסף של העבודות. הדימויים הריאליסטיים (בין אם אלו דמויות זעירות הפועלות במרחב או נופים ליניאריים) המשובשים באופן הצגתם, מחוללים את הציור ומעלים שאלות מעניינות וחשובות אודות מהותו ואופן היווצרותו של החלל הציורי ומקומו של הצופה מולו.
עבודותיה של גולד הוצגו בתערוכות יחיד ובתערוכות קבוצתיות רבות בארץ ובעולם.
בשנת 2012 שיתפה מאיה גולד פעולה עם הזמר שלמה ארצי בהפקת האלבום אושר אקספרס. גולד עיצבה את עטיפת האלבום ואת ציורי החוברת המצורפת לאלבום (שמן על בד) במשך מספר חודשים, בהשראת שירי האלבום והדו-שיח המשותף עם ארצי."
אתאיזם יהודי

אתאיזם יהודי הוא אתאיזם בקרב יהודים. מאחר שהמונח "יהודי" מציין גם מוצא אתני ותרבות (ולא רק דת), המונח "אתאיזם יהודי" איננו אוקסימורון.

אתאיזם מאורגן בקרב יהודים במאה ה-20

ארגונים אתאיסטיים וחילוניים יהודיים לדוגמה הם הבונד הסוציאליסטי בפולין בראשית המאה ה-20 והיהדות החילונית-הומניסטית בארצות הברית. גם האינטלקטואלים של תרבות היידיש הסובייטית, ששאפו לבסס לאום יידי במסגרת ברית המועצות וחלקם פעלו במסגרת הייבסקציה, היו חדורים רוח אתאיסטית.

אתאיזם בישראל

נכון ל-2005, בין 15% ל-37% מהאוכלוסייה בישראל הגדירו עצמם כאתאיסטים, כאגנוסטים, או כלא-מאמינים באלוהים. לפי סקר של עיתון הארץ מספטמבר 2015, 25% מאזרחי ישראל היהודים הגדירו עצמם כלא מאמינים באלוהים.
נושא האתאיזם שימש גם כנושא מרכזי בכתבי עת יהודים מסוימים וביניהם כתב העת הישראלי אפיקורוס וכתב העת היידי-סובייטי דער אפיקוירעס.

בתנועה הציונית

מנהיגי התנועה הציונית תמכו בהפרדת דת מהמדינה, בראשי התומכים היו יו"ר התנועה הציונית הראשון בנימין זאב הרצל ומכונן הציונות הרוויזיוניסטית זאב ז'בוטינסקי, מרביתם היו לא מאמינים או שהאמינו באל לא אישי (לא פרסונלי). למרות היותם לא מאמינים חלקם המשיכו לשמור מצוות דאורייתא (מהתורה), או רק מצוות לא תעשה כדוגמת אהרן דוד גורדון שבסוף ימיו קיים רק את מצוות לא תעשה.
חוזה המדינה בנימין זאב הרצל הצהיר כי "האופן שאני רואה את אלוהים הוא שפינוזיסטי, והוא גם דומה לפילוסופיה של הטבע של המוניסטים. אלה שהמהות השפינוזיסטית היא בשבילי רפה מדי והאתר הלא-נתפס של המוניסטים הוא זוהר ומרחף מדי. ואולם אני יכול לדמות לעצמי רצון הנוכח תמיד, שהרי אני רואה שהוא פועל  באי אלה תופעות. אני רואה אותו כפי שאני רואה את פעולת השריר".
כשל הצלף הבודד

כשל הצלף הבודד הוא כשל לוגי רטרודוקטיבי בו אירוע שהתרחש באופן אקראי מוצג כאירוע נדיר הדורש הסבר סיבתי לא אקראי. הכשל מתרחש כאשר הצופה מתעלם מסך האירועים החלופיים השקולים מבחינה סטטיסטית לאירוע הכביכול נדיר, שהתרחשות אחד מתוכם במקום האחר הוא אקראי.
השם מבוסס על סיפור אודות אדם היורה באקראיות לעבר קיר, ולאחר מכן מסמן מטרה סביב צבר של פגיעות וטוען שהוא צלף.
הכשל נקרא גם "אשליית הצבר"; בלוגיקה הוא מכונה "כשל החלוקה", וכהנמן וטברסקי כינו אותו "חוק המספרים הקטנים". שמות אלו מכוונים לכך שעל פי הכשל, הצופה מצפה שבכל חלוקה של אירועים לתת-קבוצות, ההתפלגות בכל תת-קבוצה תהיה זהה להתפלגות בקבוצה.
אחת הדוגמאות הנפוצות לכשל הצלף הבודד היא זיהוי הצטברות מקומית של מקרי סרטן עם מפגע סביבתי כלשהו, על אף שבאופן אקראי לגמרי מתבקש שתהיינה הצטברויות מקומיות של מקרים כאלה.
כשל זה נפוץ בפי מגידי עתידות בדיעבד, כלומר מי שמציגים תחזיות רבות לגבי העתיד, ולאחר מכן מדגישים רק את אלו שהתגשמו. אם אדם מציג מספיק תחזיות, סביר להניח שאחדות מהן תתגשמנה. נאסים טאלב הציג כשל זה לגבי סחרנים בבורסה לניירות ערך: אם מספיק סחרנים ינסו את מזלם במסחר בבורסה, אחדים מהם צפויים להראות תוצאות טובות מאוד על פני תקופה מסוימת, על אף שאין זה מעיד שהייתה להם יכולת טובה מאשר לאחרים.
דוגמה נוספת נוגעת למציאת רמזים לאירועים עתידיים בתוך כתבי קודש, למשל בנבואותיו של נוסטרדמוס. אם מספר הדרכים לפרש את הכתבים או למצוא בהם רמזים הוא מספיק גדול, הרי שניתן יהיה למצוא רמזים למספיק אירועים אקטואליים, באופן שיטעה את הצופה הבלתי מיומן בסטטיסטיקה בכוחם הנבואי של כתבי הקודש.
באחד ממשליו המפורסמים, השיב המגיד מדובנא לשואל שתהה כיצד הוא מוצא משל מתאים בתשובה לכל שאלה. המגיד סיפר לו על נער קטן שנחשב לצלף דגול בעיני אציל שראה את הפגיעות המדויקות שלו במרכזי המטרות, על אף שהוא מסמן את המטרות רק בדיעבד; כך הוא - הסביר המגיד את הנמשל - מכין את המשלים מראש, ומחכה שתצוץ השאלה המתאימה. מי שמתפעל מהתאמת המשלים לשאלות, ואינו מכיר את הסוד שחושף כאן המגיד, לוקה ב"כשל הצלף הבודד".
מיכאיל פופקוב

מיכאל ויקטורוביץ' פופקוב (ברוסית: Михаи́л Ви́кторович Попко́в; נולד ב-7 במרץ 1964) הוא שוטר לשעבר, רוצח סדרתי ואנס רוסי שתקף מינית ורצח עשרות נשים בין 1992 ל-2010 בערים אנגארסק, אירקוטסק ובולדיווסטוק בסיביר. 
ידוע בכינוי "איש הזאב" ו"המטורף מאנגארסק" — ותואר כאחד הרוצחים הסדרתיים הפוריים ברוסיה — בשל הטבע האכזרי של פשעיו. פופקוב נעצר ב-23 ביוני 2012 על ידי משטרת רוסיה והורשע ב-22 מקרי רצח בשנת 2015 והודה ב-59 מקרי רצח נוספים שלוש שנים מאוחר יותר. בשל כך, ב-10 בדצמבר 2018 הוא הורשע ב-56 מתוך 59 מקרי רצח נוספים, כאשר על שלוש רציחות, המשטרה התקשתה למצוא הוכחות. בסך הכל הוא הודה ב-81 רציחות שהופכות אותו לרוצח הקטלני ביותר בתולדות רוסיה. פופקוב נידון לשני מאסרי עולם.
XL איירווייז

תולדות החברה

החברה נוסדה ב-1994 והחלה להפעיל טיסות ב-17 בדצמבר 1994. כחברת שכר חדשה, התמקדה החברה בטיסות מנמל התעופה לונדון גטוויק ונמל התעופה מנצ'סטר ליוון, קפריסין, טורקיה, ספרד, האיים הקנריים, סנט לוסיה ומצרים. ב-11 בספטמבר 2008, דיווחה רשת החדשות BBC שהחברה נתבעה וחדלה להפעיל טיסות.
החברה זכתה במספר פרסים: חברת התעופה הטובה ביותר לשנת 2006, חברת הצ'ארטר המובילה בעולם לשנת 2004, 2005 ו-2007.
גביע רוס

סקירה והיסטוריה

מפעל גביע רוס קם במקומה של אליפות הבית הבריטית שהופסקה בשנת 1984 ונקרא על שמו של סר סטנלי רוס, לשעבר מזכיר התאחדות הכדורגל הבריטית ונשיא פיפ"א. ייעודו המקורי של הגביע היה לערוך את המשחק השנתי בין אנגליה וסקוטלנד שבוטל עם הפסקתה של אליפות הבית הבריטית. בשל כך נערכה התחרות במתכונת של משחק בודד, כאשר יתרון הביתיות הוחלף מדי שנה, והמנצחת במשחק הייתה מוכתרת כזוכה בגביע. המשחק היה נערך בתחילת הקיץ, בדרך כלל מיד בתום עונות הכדורגל של הליגות המקומיות.
לאחר שנתיים במתכונת המקורית, הוחלט להזמין מדי שנה נבחרת דרום אמריקאית אחרת כדי להוסיף עניין לתחרות וכן למלא את רצונן של אנגליה וסקוטלנד להתחרות בנבחרות חזקות יותר, שהיה אחת הסיבות לביטול אליפות הבית הבריטית. מכיוון שכעת כללה התחרות שלוש נבחרות, הוחלט להחליף את שיטת הניקוד לשיטת ליגה. כל נבחרת שיחקה מול שתי הנבחרות האחרות - כאשר על ניצחון ניתנות 2 נקודות, על תיקו נקודה אחת לכל אחת מהנבחרות והפסד לא מזכה את הנבחרת בנקודות. כמו כן שימש מאזן השערים להכרעה במקרים של שוויון נקודות בטבלת הליגה. במתכונת זו המשיכו אנגליה וסקוטלנד להחליף ביניהן את הביתיות, כאשר הנבחרת האורחת שיחקה את שני משחקיה בחוץ.
לאחר חמש שנים בלבד, בוטל המפעל ב-1989. המשחק השנתי בין אנגליה וסקוטלנד - היריבות הוותיקה ביותר בכדורגל הבינלאומי - לא התקיים מאז באופן רשמי, אלא רק במקרים בהם הוגרלו שתי הנבחרות לשחק זו מול זו: ביורו 1996 ובפלייאוף במסגרת מוקדמות יורו 2000.

1985

סקוטלנד 1 - 0 אנגליה
הזוכה: סקוטלנד

1986

אנגליה 2 - 1 סקוטלנד
הזוכה: אנגליה
תיול

תיוֹלים (Thiols) הם קבוצה של תרכובות אורגניות.
התיול זהים לכוהלים, אלא שבמקום אטום חמצן קיים בהם אטום גופרית; בכוהלים קיימת קבוצת הידרוקסיל (OH), ואילו בתיולים - קבוצת סולפהידריל (SH).
בעבר רווח השימוש בשם מרקפטאן (Mercaptan) במקום תיול. שמותיהם של התיולים זהים לאלו של הכוהלים, אלא שבמקום הסיומת -אוֹל משתמשים בסיומת -תיול: מתאנתיול (CH₃SH), פרופאנתיול (CH₃CH₂CH₂SH) .
לפי השיטה הישנה משתמשים בשם האלקיל (השייר הפחמני) ובסיומת מרקפטאן: מתיל מרקפטאן, פּרוֹפּיל מרקפטאן.
לתיולים יכולת ספיחה ספונטנית על גבי מתכות, בעיקר זהב. תיולים ארוכי שרשרת כגון Octadecanthiol ייצרו שכבה חד-מולקולרית צפופה על גבי משטח זהב. מידת הסידור של השכבה הנוצרת תלוי במידת החספוס (roughness) של פני השטח ובאורך השרשרת הפחמימנית של התיול. ככל שפני השטח של הזהב אחידים יותר (קרובים יותר למבנה האופטימלי (111)) וככל שהשרשרת הפחמימנית ארוכה יותר, כך תיווצר שכבה צפופה ומסודרת יותר. הדבר נובע מן האפשרות ליצור קישור בצורה אחידה יותר בין הקצה התיולי ובין המשטח ומנגד העלאת מספר הפחמימנים מעלה את מספרם של קשרי ואן דר ואלס שניתן ליצור.